ರಾಜಸ್ಥಾನ : ಏಕಾದಶಿ ದಿನ ಜೋಳದ ಹಿಟ್ಟಿನ ಆಹಾರ ಸೇವಿಸಿ 35ಕ್ಕೂ ಅಧಿಕ ಮಂದಿ ಅಸ್ವಸ್ಥ ಉದಯಪುರ : ಏಕಾದಶಿ ಪ್ರಯುಕ್ತ ಜೋಳದ ಹಿಟ್ಟಿನಿಂದ ತಯಾರಿಸಿದ್ದ ಆಹಾರ ಸೇವಿಸಿ 35ಕ್ಕೂ ಅಧಿಕ ಮಂದಿ ಅಸ್ವಸ್ಥರಾಗಿರುವ ಘಟನೆ ರಾಜಸ್ಥಾನದ ಉದಯಪುರ ಜಿಲ್ಲೆಯಲ್ಲಿ ನಡೆದಿದೆ. ಅಸ್ವಸ್ಥರನ್ನು ಆಸ್ಪತ್ರೆಗೆ ದಾಖಲಿಸಿ ಚಿಕಿತ್ಸೆ ನೀಡಲಾಗುತ್ತಿದೆ. ಸೋಮವಾರ ಏಕಾದಶಿ ಪ್ರಯುಕ್ತ ಉಪವಾಸ ಮಾಡಿದವರು ಉಪವಾಸ ಮುಗಿದ ಬಳಿಕ ಜೋಳದ ಹಿಟ್ಟಿನಿಂದ ತಯಾರಿಸುವ ತಿನಿಸು ತಿನ್ನುವ ಸಂಪ್ರದಾಯವಿದೆ. ನಿನ್ನೆ ಸಂಜೆ ಉದಯಪುರ ನಗರದ ಹತಿಪೋಲ್, ಜಗದೀಶ್ ಚೌಕ್ ಸೇರಿದಂತೆ ಇತರ ಪ್ರದೇಶಗಳ ಜನರು ತಮ್ಮ ತಮ್ಮ ಮನೆಗಳಲ್ಲಿ ಭಕ್ಷ್ಯ ಸೇವಿಸುತ್ತಿದ್ದಂತೆಯೇ ಹೊಟ್ಟೆ ನೋವು, ವಾಂತಿ, ಅತಿಸಾರ ಮತ್ತು ತಲೆತಿರುಗುವಿಕೆ ಸಮಸ್ಯೆಗಳಿಗೆ ಒಳಗಾಗಿದ್ದಾರೆ. ಈ ಬಗ್ಗೆ ಪ್ರತಿಕ್ರಿಯೆ ನೀಡಿರುವ ಎಂಬಿ ಆಸ್ಪತ್ರೆ ವೈದ್ಯರು,ಜೋಳದ ಹಿಟ್ಟಿನ ಆಹಾರ ಸೇವಿಸಿದ ಬಳಿಕ ಸಮಸ್ಯೆ ಕಾಣಿಸಿಕೊಂಡಿದೆ, ಆದುದರಿಂದ ಹಿಟ್ಟಿನ ದೋಷ ಎಂದೆನಿಸುತ್ತದೆ. ಹಿಟ್ಟು ವಿಷಪೂರಿತವಾಗಿರುವ ಸಾಧ್ಯತೆ ಹೆಚ್ಚಿದೆ ಎಂದು ತಿಳಿಸಿದ್ದಾರೆ. ಈ ಬಗ್ಗೆ ತನಿಖೆ ಕೈಗೊಂಡಿರುವ ಉದಯಪುರದ ಆಹಾರ ನಿರೀಕ್ಷಕರು, ಜನರು ಯಾವ್ಯಾವ ಅಂಗಡಿಗಳಿಂದ ಹಿಟ್ಟಿ ಖರೀದಿಸಿದ್ದಾರೆಂದು ಪತ್ತೆ ಮಾಡಿ, ಆ ಅಂಗಡಿಗಳಿಗೆ ಹಿಟ್ಟು ಪೂರೈಸಿದವರನ್ನು ಪತ್ತೆ ಮಾಡಲಾಗುವುದು. ತಪ್ಪಿತಸ್ಥರ ವಿರುದ್ಧ ಕ್ರಮ ಕೈಗೊಳ್ಳಲಾಗುವುದು ಎಂದು ಹೇಳಿದ್ದಾರೆ.